Зам.-министър Стоян Андонов: Мястото на спорта е в училището - Други спортове - Sportal.bg
28 септември 2018 | 16:36
Заместник-министърът на младежта и спорта Стоян Андонов даде старта на Европейския ден на спорта в Национално средно училище "София". В европейската инициатива се включиха и ученици от четирите спортни училища в София СУ "Ген. Владимир Стойчев", 166 СУ "Васил Левски", 153 СУ "Неофит Рилски" и 57 СУ "Св. Наум Охридски", които заедно със своите връстници от училището - домакин участваха в спортни демонстрации и турнири.
Тази година Европейският ден на спорта преминава под патронажа на министъра на младежта и спорта г-н Красен Кралев, като Министерството на младежта и спорта ще осигури награди за най-активните училища в страната в този ден. Европейският ден на спорта се провежда у нас за четвърта поредна година, като инициативата се координира в България от сдружение "БГ Бъди активен" и има подкрепата на ММС от самото начало през 2015 година.
"Пожелавам този Европейски ден на спорта да прерасне в седмица, седмицата в месец, месеците в година на спорта и всички ние, които сме тук, да покажем, че мястото на спорта е в училището. Затова бъдете здрави и спортувайте", с тези думи заместник-министърът на младежта и спорта Стоян Андонов даде старта на Европейския ден на спорта в училище.
Директорът на дирекция "Образование" в Столична община Мария Минчева поздрави участниците в европейския празник от името на кмета Йорданка Фандъкова. Минчева заяви, че Столична община винаги е подкрепяла и ще продължава да подкрепя всички инициативи, които са свързани със спорта, защото спортът обединява възпитава и изгражда здравословен начин на живот сред младите. Тя обяви, че през последните 10 години в София има изградени 78 нови физкултурни салона в детските градини и 9 многофункционални спортни зали в общинските образователни институции.
Над 330 училища в цялата страна са заявили участие в Европейския ден на спорта, информира Биляна Милева - мениджър проекти в Сдружение "БГ Бъди активен".
Сред официалните гости на събитието бяха също проф. Красимир Петков - декан на треньорския факултет в Национална спортна академия "Васил Левски", Марияна Стоилова - представител на Регионално управление на образованието София град, директорите на спортните училища в София. Посланици на Европейския ден на спорта в училище бяха двукратният олимпийски шампион по борба /класически стил/ проф. Петър Киров - преподавател в спортната академия и именитият български национален състезател по волейбол Евгени Иванов, които отправиха специални послания за спорта към учениците.
Заместник-министър Стоян Андонов и другите официални гости наблюдаваха демонстрации по таекуондо, джудо, бокс и турнири по баскетбол, волейбол, футбол и тенис на маса с участието на ученици от петте училища.
Антидопинговият център също участва в събитието, като представи рекламни брошури и Забранителния списък на Световната антидопингова агенция за 2018 г., а желаещите ученици и преподаватели попълниха анкета, свързана с борбата срещу допинга. На успешно попълнилите анкетата Антидопинговият център предостави рекламни подаръци.
Европейският ден на спорта в училище е част от Европейската седмица на спорта #BeActive и е посветен на насърчаването на физическата активност сред учениците, като се залага на елемента на забавлението и се изпробват нови видове физическа активност и спорт. Основната цел на събитието е да насърчава физическата активност сред учениците в цяла Европа и да обхваща колкото може повече деца и млади хора, училища и организации.
28 септември 2018 | 16:47
Преди нямаше ден на спорта, но сега имаме европейски ден на спорта и всичко е о.к.,да ни е честит !!! Рейтинг: 0 0